钦定古今图书集成/方舆汇编/职方典/第1225卷 > 《五如石铭》〈并序〉前人
## 钦定古今图书集成/方舆汇编/职方典/第1225卷 > 《五如石铭》〈并序〉前人

浮泉之阳，得怪石焉。左右前后，及登石巅，均有如似，故命之曰“五如石。” 石皆有窦，窦中有泉，泉诡异于七泉，故命为七胜泉。石有双目，其一目命为洞井，井与泉通，一目命为洞樽，可贮酒。石尾有穴，且如砻者。又如泷者，泉可停澄，匝石而流，入于砻中，出而为泷。於戏！彼能异如此，安可不称显之？铭曰：

五如之石，何以为名？请悉状之，谁为我听。左如旋龙，
低首回顾。右如惊鸿，张翅未去。前如饮虎，饮而蹲焉后如怒龟，出洞登山。若坐于颠，石则如乘。惟彼灵槎，
在汉之间。洞井如凿，渊然泉涌。澄澜涵石，波起如动
不旌尤异，焉用为文？刻铭石上，于千万春。